Document ID: 32005R1608

KOMMISSIONENS FORORDNING (EF) Nr. 1608/2005
af 30. september 2005
om ændring af forordning (EØF) nr. 3149/92 om gennemførelsesbestemmelser for levering af levnedsmidler fra interventionslagre til de socialt dårligst stillede personer i Fællesskabet
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 3730/87 af 10. december 1987 om almindelige regler for levering til visse organisationer af levnedsmidler fra interventionslagre med henblik på uddeling til de socialt dårligst stillede personer i Fællesskabet (1), særlig artikel 6, og
ud fra følgende betragtninger:
(1)
I artikel 4 i Kommissionens forordning (EØF) nr. 3149/92 (2) fastsættes de nærmere regler for indhentning af tilbud med henblik på tilrettelæggelsen af leveringerne i de medlemsstater, der deltager i EF-foranstaltningen for uddeling af levnedsmidler fra interventionslagre til de socialt dårligst stillede personer.
(2)
Inden for rammerne af årsplanen kan produkter, der udtages fra interventionslagrene, leveres i uforandret stand eller i forarbejdet form til fremstilling af levnedsmidler, eller de kan udtages som betaling for levering eller fremstilling af levnedsmidler, der er tilvejebragt på EF-markedet. Hvad angår sidstnævnte type levering, skal det præciseres, hvilke produkter der på interventionslagrene kan udtages som betaling for fremstilling af korn- og mejeriprodukter.
(3)
For bedst at imødekomme de velgørende organisationers ønsker og udvide rækken af leverede levnedsmidler bør det specificeres, at produkterne fra interventionslagre på visse betingelser kan inkorporeres i andre produkter til fremstilling af levnedsmidler.
(4)
I overensstemmelse med artikel 47, stk. 1, i Rådets forordning (EF) nr. 1254/1999 af 17. maj 1999 om den fælles markedsordning for oksekød (3) blev offentlige interventionskøb af oksekød fra den 1. juli 2002 afskaffet som permanent instrument til markedsstøtte. Derfor bør forordning (EØF) nr. 3149/92 tilpasses til denne nye situation.
(5)
Følgelig bør forordning (EØF) nr. 3149/92 ændres.
(6)
Foranstaltningerne i denne forordning er i overensstemmelse med udtalelse fra de relevante forvaltningskomitéer -
UDSTEDT FØLGENDE FORORDNING:
Artikel 1
I forordning (EØF) nr. 3149/92 foretages følgende ændringer:
1)
I artikel 4 foretages følgende ændringer:
a)
Stk. 1, litra b), tredje afsnit, affattes således:
»Hvis der imidlertid ikke er disponibel ris på interventionslagrene, kan Kommissionen tillade levering af korn fra interventionslagre som betaling for levering af ris og risprodukter tilvejebragt på markedet.«
b)
I stk. 2, litra a), indsættes følgende afsnit efter det tredje afsnit:
»I det i andet afsnit, tredje led, nævnte tilfælde skal det, såfremt leveringen vedrører ris eller risprodukter, der byttes med korn udtaget fra interventionslagre, ved indhentning af tilbud præciseres, at det produkt, der skal udtages, er en given kornart, der er oplagret af et interventionsorgan.«
c)
Stk. 2a affattes således:
»2a Produkter fra intervention kan inkorporeres eller tilsættes andre produkter, der er tilvejebragt på markedet, til fremstilling af levnedsmidler, der leveres til gennemførelse af planen. I så tilfælde skal produkterne fra interventionslagre udgøre mindst 40 % af nettovægten af det levnedsmiddel, der skal leveres.
I det i første afsnit nævnte tilfælde nævnes det ved indhentningen af tilbud udtrykkeligt, at produkter fra interventionslagre mindst skal udgøre 40 % af nettovægten af det levnedsmiddel, der skal leveres.«
2)
Artikel 5, stk. 1, andet afsnit, udgår.
3)
Bilaget udgår.
Artikel 2
Denne forordning træder i kraft den 1. oktober 2005.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 30. september 2005.

Labels: 17
5
7
3
0
6